ΓΡΑΠΤΗ ΕΡΩΤΗΣΗ E-0044/99

υποβολή: Konstantinos Hatzidakis (PPE) προς την Επιτροπή

(22 Ιανουαρίου 1999)

Θέμα: Πορεία του προγράμματος ΤΑΧΙS για τη μηχανοργάνωση των εφοριών της Ελλάδας

Πληθαίνουν διαρκώς οι πληροφορίες ότι η πορεία υλοποίησης του προγράμματος TAXIS για τη μηχανοργάνωση των εφοριών της Ελλάδας, εξακολουθεί να είναι ιδιαίτερα προβληματική.

Αντίθετα με τις διαβεβαιώσεις των ελληνικών αρχών, οι οποίες είχαν συμπεριληφθεί στην απάντηση της Επιτροπής στη σχετική ερώτηση μου E-1802/98(1), οι πληροφορίες μου συγκλίνουν ότι:

- Στο τέλος του 1998 θα έχουν ενταχθεί στο σύστημα πολύ λιγότερες από τις προβλεπόμενες 150 Δ.Ο.Υ.. Από αυτές μάλιστα που θα έχουν ενταχθεί στο σύστημα, οι μισές τουλάχιστον θα είναι "μικρές" Δ.Ο.Υ. με ελάχιστο φορολογικό αντικείμενο.

- Εξακολουθούν να αναπτύσσονται μόνο 7 εφαρμογές λογισμικού έναντι των προβλεπόμενων 17.

- Το σύστημα εκπαίδευσης δεν έχει αρχίσει να λειτουργεί, παρά το ότι έχουν εκταμιευθεί και πληρώνονται κανονικά οι αμοιβές των εκπαιδευτικών.

Με αυτά τα δεδομένα θα ήθελα να με πληροφορήσει η Επιτροπή:

1. Λαμβάνοντας υπόψη όλες τις δυσχέρειες και δυσκολίες, πότε κατά τη γνώμη της θα είναι έτοιμο το σύστημα μηχανοργάνωσης των εφοριών της Ελλάδας να λειτουργήσει πλήρως; Από πότε δηλαδή θα μπορεί να γίνεται πλήρης διασταύρωση στοιχείων σε όλες τις εφορίες της Ελλάδας;

2. Αφήνοντας κατά μέρος την πολυπλοκότητα της εφαρμογής, η οποία έτσι ή άλλιώς έπρεπε να έχει προβλεφθεί, ποιοι κατά τη γνώμη της είναι οι ουσιστικοί λόγοι της μεγάλης καθυστέρησης που έχει σημειωθεί στην ανάπτυξη του συστήματος έναντι του αρχικού σχεδιασμού;

3. Υπάρχουν άλλες χώρες της Ευρωπαϊκής Ένωσης στις οποίες δεν λειτουργεί πλήρως εγκατεστημένο σύστημα μηχανοργάνωσης των εφοριών;

Απάντηση του κ. Flynn εξ' ονόματος της Επιτροπής

(10 Μαρτίου 1999)

Σύμφωνα με τις πληροφορίες που μας έδωσαν οι ελληνικές αρχές σχετικά με το πρόγραμμα TAXIS, υπάρχουν ήδη 110 περίπου Διευθύνσεις Οικονομικών Υπηρεσιών(Δ.Ο.Υ.) που λειτουργούν. Επτά εφαρμογές λογισμικού πέρασαν στη φάση της πρότυπης εφαρμογής και έγιναν αποδεκτές από τις εθνικές αρχές και οι άλλες 10 εφαρμογές αναπτύχθηκαν ήδη και βρίσκονται στη φάση της πρότυπης εφαρμογής για να δοκιμαστεί η λειτουργικότητά τους.

Όσον αφορά την κατάρτιση των υπαλλήλων βρίσκεται σε πλήρη ανάπτυξη. Όλοι οι δημόσιοι υπάλληλοι των Δ.Ο.Υ., στις οποίες υπάρχουν εφαρμογές λογισμικού που λειτουργούν, έχουν ήδη εκπαιδευτεί ανάλογα. Πραγματοποιήθηκαν ήδη 253 434 ανθρωποώρες κατάρτισης που απευθύνονται σε μια ομάδα 5 035 ατόμων. Είναι εμφανές ότι η κατάρτιση θα εξελιχθεί ανάλογα με την εγκατάσταση των νέων εφαρμογών.

Σύμφωνα με τις εκτιμήσεις των ελληνικών αρχών το συνολικό σύστημα θα λειτουργεί πλήρως το πρώτο εξάμηνο του έτους 2001. Εκτός από την πολυπλοκότητα του σχεδίου, οι καθυστερήσεις που παρατηρήθηκαν, κυρίως κατά την πρώτη φάση της εκτέλεσης, οφείλονται σύμφωνα με τις δηλώσεις των εθνικών αρχών στην έκταση του σχεδίου και στα προβλήματα που προέκυψαν κατά την εκτέλεση.

Όσον αφορά το Φ.Π.Α., όλα τα κράτη μέλη διαθέτουν συστήματα λογισμικού, που συνδέονται με τα τοπικά γραφεία, τα οποία είναι σε θέση τουλάχιστον να έχουν πρόσβαση στα κεντρικά αποθηκευμένα δεδομένα.

(1) ΕΕ C 13 της 18.1.1999, σελ. 88.